Flestir stjórnmálamenn hafa hvorki áhuga né dug til þess að leiða mikilvæg deilumál til lykta . Þess vegna er stjórnmálabaráttan sjaldan fersk . Við erum að baka gömlu lummurnar enn einu sinni og þær batna ekki við það . Fólki finnst litlu máli skipta hvaða flokkar eru í ríkisstjórn , það breytist aldrei neitt . Því miður er mikið til í þessu . Viðreisn var í ríkisstjórn í tæplega eitt ár . Þótt við höfum komið góðum málum til leiðar , voru þau miklu stærri sem við höfðum ekki bolmagn til þess að ná fram . Við fengum lítinn tíma , en hitt vó þyngra að erfitt var að koma mörgum góðum málum í gegnum Sjálfstæðisflokkinn , sem hafði ekki áhuga á alvöru framfarabyltingu . Enginn er hissa á því að lítið gerist í tíð núverandi ríkisstjórnar . Flokkarnir , sem að henni standa , hafa afturhald sem markmið . Ekki er hægt að saka þá um að sigla undir fölsku flaggi , þótt reyndar komi ríkisvæðing heilbrigðiskerfisins á vakt Sjálfstæðismanna jafnvel mér á óvart . Stjórnmálaflokkarnir geta ekki komið sér saman um sanngjarna gjaldtöku fyrir aðgang að miðunum . Þegar ný tegund veiðist á Íslandsmiðum sameinast kerfisflokkarnir um að gefa útgerðinni hana líka . Jafnvel vandað fólk snýst frá fylgi við mannkindina og gengur í lið með sauðkindinni um leið og það sest á Alþingi . Þjóðin getur snúið þessari óheillaþróun við , en aðeins með því að styðja flokka sem vilja og þora að gera breytingar og gera þær hratt . Viðreisn hefur frá upphafi haft róttækar kerfisbreytingar að markmiði . Ekki smálagfæringar eða snyrtingu heldur að endurræsa kerfið með nýju forriti : 1 . Ríkið á ekki að úthluta gæðum til ákveðinna hópa án endurgjalds . Sjávarútvegur greiði markaðstengt auðlindagjald með því að árlega fari hluti kvótans á markað . Gjaldið renni til innviðauppbyggingar á heimasvæðum . 2 . Landbúnaður lúti lögmálum almennrar samkeppni . Innflutningshöft og tollar á landbúnaðarvörur afnumin í áföngum . Bændur leystir úr fátæktargildru . 3 . Enginn verði þvingaður af vinnumarkaði eingöngu vegna aldurs . 4 . Bætum hag fólks og fyrirtækja með því að lækka vexti og verðbólgu til samræmis við nágrannalönd með upptöku stöðugs gjaldmiðils . 5 . Námsárangur nái að minnsta kosti meðaltali innan OECD . Nám á bæði grunn - og framhaldsskólastigi verði markvissara en nú er . 6 . Kosningaréttur verði jafn , óháð búsetu . Jafnrétti þegnanna er grundvallarhugsjón lýðræðisins . 7 . Þjóðaratkvæði um að ljúka aðildarviðræðum við Evrópusambandið til þess að ná aðildarsamningi sem borinn verður undir þjóðina . Viðreisn getur ekki lofað neinu nema þjóðin standi að baki okkur . Eina leiðin til þess að hrista upp í kerfinu er að styðja flokk sem vill skipta um forrit .